Hofsake wag op EFF, ANC oor verkiesingslysteTwee van die land se drie grootste partye word deur hofsake in die gesig gestaar oor beweerde konkelary met hul kandidaatlyste vir vanjaar se algemene verkiesing. Die twee partye is die EFF en die ANC. Wat die EFF betref begin ŉ hofsaak eersdaags in die KwaZulu-Natalse hooggeregshof in Pietermaritzburg oor die EFF-kandidaatlyste in dié provinsie. KwaZulu-Natalse EFF-lede voer aan daar was ŉ geknoei met die party se leierskapverkiesings op streekvlak en dat dit die party se provinsiale leiersverkiesing, wat verlede jaar in Pietermaritzburg plaasgevind het – en alle aksies daaruit voortspruitend – ongeldig maak. Die EFF geniet nie veel steun in KwaZulu-Natal nie, wat ŉ provinsie is waar die ANC, DA en IVP basies alle stemme trek. Dit beteken in die praktyk dat jy baie hoog op die EFF-kandidatelys moet wees as jy tot die provinsiale wetgewer of die nasionale parlement verkies wil word. Min of meer dieselfde probleem is op die punt om kop uit te steek in die Wes-Kaapse ANC. Hofstukke is ingedien by die Wes-Kaapse hooggeregshof in Kaapstad, waarin ongerymdhede met leiersverkiesings in die Dullah Omar-streek van die party beweer word. Die Dullah Omar-streek is die ANC se naam vir die Kaapstad-metro, waar omtrent 70% van die kiesers van die Wes-Kaap woon. Wat in daardie streek gebeur is dus bepalend vir die Wes-Kaapse organisasie van die ANC. Die ANC se Wes-Kaapse leiersverkiesing is dus tans in waarskynlike chaos gehul, wat ŉ gulde geleentheid skep vir die DA, die provinsie se ander groot party, om munt te slaan juis nou dat die DA sy balans kwyt is weens interne verdeeldheid en weifelende provinsiale partyleierskap. Die Wes-Kaapse ANC, wat tans baie baat vind by die DA se Wes-Kaapse probleme, sit reeds met die verleentheid dat hy sy lyskonferensie moes oordoen omdat soveel reëls aanvanklik oortree is.